แบงก์อิสลามปล่อยกู้ร้านอาหารไทยในมาเลย์
ไอแบงก์จับมือ ศอ.บต. ปล่อยกู้ช่วยผู้่ประกอบการร้านอาหารไทยในมาเลเซีย ลดต้นทุนประกอบการที่ต้่องไปกู้เงินนอกระบบสูงถึง 25% ต่อเดือน
25 มิ.ย. 2555

ไอแบงก์จับมือ ศอ.บต. ปล่อยกู้ช่วยผู้่ประกอบการร้านอาหารไทยในมาเลเซีย ลดต้นทุนประกอบการที่ต้่องไปกู้เงินนอกระบบสูงถึง 25% ต่อเดือน
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ไอแบงก์) กล่าวว่า ธนาคารได้ร่วมมือกับศูนย์อำนวยการบริหารจังหวัดชายแดนภาคใต้ (ศอ.บต.) ปล่อยกู้ให้กับผู้ประกอบการร้านอาหารคนไทยใน 5 จังหวัดชายแดนภาคใต้ ที่ไปเปิดกิจการในประเทศมาเลเซีย เพื่อสร้างอาชีพให้กับคนภาคใต้มากขึ้น โดยประเดิมประกู้ครั้งแรกจำนวน 27 ราย เป็นวงเงิน 12 ล้านบาท โดยคาดว่าจะมีผู้มายื่นขอกู้ทั้งสิ้น 2,000 ราย เป็นวงเงิน 1,500 ล้านบาท
เงื่อนไขการปล่อยกู้จะให้รายละไม่เกิน 5 แสนบาท ไม่ต้องมีหลักทรัพย์ค้ำประกัน คิดอัตรากำไร 6% ผ่อนชำระ 2 ปี หากชำระดีทั้ง 24 เดือน ธนาคารจะคืนกำไรให้กับผู้กู้ 45%
ปัจจุบันพบว่า มีผู้ประกอบการร้านอาหารไทยไปเปิดกิจการที่มาเลเซียถึง 6,000 ราย ส่วนใหญ่ต้องกู้เงินนอกระบบในอัตราดอกเบี้ย 25% ต่อเดือน เพื่อไปลงทุนและจ่ายค่าใบอนุญาตให้กับแรงงานที่ไปทำงานในร้านอาหารรายละ 4 หมื่นบาทต่อคน ทำให้เป็นภาระกับผู้ประกอบการอย่างมาก
นายธีรศักดิ์ กล่าวว่า การปล่อยสินเชื่อให้ผู้ประกอบการร้านอาหารไทยในครั้งนี้ จะทำให้ผู้ประกอบการมีต้นทุนที่ลดลง เป็นการสร้างงานให้กับแรงงานไทย ที่ปัจจุบันมีคนไทยไปทำงานในร้านอาหารไทยในมาเลเซียถึง 2.5 แสนราย ส่งรายได้กับประเทศถึงเดือนละ 400 ล้านบาท